Správa Komisie Európskemu parlamentu a Rade o stimuloch pre organizácie registrované v EMAS v období rokov 2004 – 2006 {SEC(2009)59} /* KOM/2010/0006 v konečnom znení */





[pic] | EURÓPSKA KOMISIA | Brusel, 29.1.2010 KOM(2010)6 v konečnom znení SPRÁVA KOMISIE EURÓPSKEMU PARLAMENTU A RADE o stimuloch pre organizácie registrované v EMAS v období rokov 2004 – 2006{SEC(2009) 59} SPRÁVA KOMISIE EURÓPSKEMU PARLAMENTU A RADE o stimuloch pre organizácie registrované v EMAS v období rokov 2004 – 2006 OBSAH 1. Úvod 3 2. Typy externých stimulov 4 2.1 Regulačná flexibilita 4 2.2. Podporné stimuly 5 2.2.1 Informačná pomoc 5 2.2.2 Finančná pomoc 6 2.2.3 Technická pomoc 7 2.2.4 Verejné obstarávanie 8 3 Zhrnutie zistení pre každú skupinu ukazovateľov 9 3.1 Regulačná flexibilita 9 3.2 Podporné stimuly 10 3.2.1 Informačná pomoc 10 3.2.2 Finančná pomoc 11 3.2.3 Technická pomoc 12 3.2.4 Verejné obstarávanie 12 4. Závery 13 1. ÚVOD Nariadením Európskeho parlamentu a Rady (ES) č. 761/2001 z 19. marca 2001, ktorým sa umožňuje dobrovoľná účasť organizácií v systéme Spoločenstva pre ekologické riadenie a audit (EMAS)[1], sa zriaďuje systém, v rámci ktorého organizácie hodnotia, riadia a zlepšujú svoje environmentálne správanie. Zavedenie systému EMAS môže byť pre organizácie prínosom v rozličných oblastiach. Udržateľnejšie využívanie zdrojov prispieva k finančným výhodám, lepšiemu verejnému obrazu, menšiemu riziku nesúladu s právnymi požiadavkami v oblasti životného prostredia, lepším vzťahom s regulačnými orgánmi v oblasti životného prostredia a inými zainteresovanými stranami a primeranému riadeniu rizík, čo môže zase veriteľov a poisťovateľov podnietiť k tomu, aby ponúkli výhodnejšie finančné podmienky. V článku 10 ods. 2 nariadenia sa členské štáty vyzývajú k tomu, aby zvážili, akým spôsobom by sa mohla v súlade s týmto nariadením zohľadniť registrácia v EMAS pri uplatňovaní a presadzovaní environmentálnych právnych predpisov, aby sa zabránilo zbytočnému zdvojovaniu činností organizácií a príslušných orgánov presadzovania práva. V článku 11 ods. 1 a 2 sa členským štátom ukladá povinnosť podporiť účasť organizácií v systéme EMAS predovšetkým posúdením, ako by sa registrácia v systéme EMAS mohla zohľadniť pri stanovovaní kritérií pre ich politiky verejného obstarávania. V článku 11 ods. 3 nariadenia o EMAS sa Európskej komisii ukladá povinnosť predložiť informácie o uvedených podporných aktivitách získané od členských štátov Európskemu parlamentu a Rade. Touto správou Európska komisia plní túto povinnosť. Opisujú sa v nej typy stimulov, ktoré uplatňujú jednotlivé členské štáty a pre každú skupinu ukazovateľov sa uvádza zhrnutie zistení. Pracovný dokument, ktorý je sprievodným dokumentom k tomuto oznámeniu, obsahuje podrobné informácie, ktoré poskytli členské štáty, týkajúce sa stimulov a ukazovateľov vymedzených v tejto správe, ako aj štatistické údaje týkajúce sa ukazovateľov a najlepšie postupy na základe kladného výsledku konkrétnych stimulačných opatrení, ak takéto postupy členské štáty vymedzili. Hlavným cieľom tejto správy je informovať Európsky parlament a Radu a poskytnúť vnútroštátnym orgánom informácie o rôznych postupoch v jednotlivých členských štátoch. 2. T YPY EXTERNÝCH STIMULOV Charakter stimulov, ktoré poskytujú vnútroštátne orgány, je rôznorodý a závisí od cieľov, ktoré sa sledujú. Identifikovali sa dve hlavné skupiny stimulov: 1. regulačná flexibilita 2. podporné stimuly prostredníctvom: 3. verejného obstarávania 4. finančnej pomoci 5. technickej pomoci 6. informačnej pomoci 2.1 Regulačná flexibilita Na účely tejto správy termín regulačná flexibilita zahŕňa: - úľavy z právnych predpisov interpretované ako nahradenie právnych požiadaviek bez zmeny samotných právnych predpisov v oblasti životného prostredia, - dereguláciu, ktorá zahŕňa zmeny v samotných právnych predpisoch Cieľom regulačnej flexibility je: - zjednodušenie a obmedzenie regulačného rámca v prípadoch nadbytočnosti - odstránenie procedurálnych prekážok - obmedzenie potreby predkladať regulačnému orgánu zbytočné a opakujúce sa dokumenty - podpora zodpovedného správania prevádzkovateľov V článku 10 ods. 2 nariadenia sa členským štátom poskytuje právny základ na to, aby mohli zvážiť, ako zohľadnia registráciu v systéme EMAS pri uplatňovaní a presadzovaní environmentálnych právnych predpisov. V nariadení o EMAS sa stanovujú prísne požiadavky, pokiaľ ide o súlad s právnymi požiadavkami, pretože na overenie, či organizácia úplne dodržiava právne predpisy, sa vyžadujú nezávislí a externí overovatelia. Niektoré členské štáty poskytujú organizáciám registrovaným v systéme EMAS ako kompenzáciu regulačnú flexibilitu, aby tak znížili záťaž regulačného tlaku a zefektívnili svoje vlastné zdroje. Na hodnotenie uplatňovania regulačnej flexibility sa vymedzili tieto ukazovatele. Ukazovateľ 1 sa vzťahuje na informácie požadované pre povolenia a zjednodušenie žiadostí a vyjadruje počet legislatívnych textov, dohôd alebo iných dokumentov, ktoré majú členské štáty zavedené na zjednodušenie povoľovacích postupov pre organizácie registrované v systéme EMAS. Logickým základom tohto stimulu je, že mnohé informácie požadované pri žiadostiach o povolenie sa zhromažďujú prostredníctvom systému EMAS, ktorý poskytuje spoľahlivé, aktuálne a vyhovujúce informácie. Ukazovateľ 2 sa vzťahuje na zjednodušenie alebo konsolidáciu požiadaviek na predkladanie správ a monitorovanie a vyjadruje počet legislatívnych textov, dohôd alebo iných dokumentov, ktoré členský štát má zavedené na to, aby mohol pristúpiť k zjednodušeniu/konsolidácii požiadaviek na predkladanie správ a monitorovanie. Logickým základom tohto stimulu je skutočnosť, že v environmentálnom vyhlásení, ktoré príslušné orgány predkladajú, sú údaje a informácie, ktoré možno použiť na následné predkladanie správ a/alebo monitorovanie a tým zamedzujú opakovaniu úloh. Ukazovateľ 3 sa vzťahuje na obmedzenie počtu inšpekcií a vyjadruje počet legislatívnych textov, dohôd alebo iných dokumentov, ktoré majú členské štáty zavedené na obmedzenie počtu inšpekcií. Logickým základom tohto stimulu je skutočnosť, že vnútroštátne zdroje na presadzovanie práva sú obmedzené. Vzhľadom na to, že zavedenie systému EMAS napomáha plneniu environmentálnych právnych predpisov, registrované spoločnosti môžu podliehať menšiemu počtu alebo obmedzeným inšpekciám. 2.2. Podporné stimuly V článku 11 ods. 1 nariadenia sa ustanovujú požiadavky na zabezpečenie podpory účasti organizácií v EMAS. V tomto článku sa uvádza konkrétny odkaz na podporu účasti malých a stredných podnikov v EMAS prostredníctvom informácií, podporných fondov a zabezpečením primeraných registračných poplatkov, opatrení technickej pomoci zo strany verejných inštitúcií a v oblasti verejného obstarávania. V článku 11 ods. 2 nariadenia sa poskytuje právny základ pre širokú podporu EMAS prostredníctvom postupov verejného obstarávania. Požaduje sa v ňom, aby verejné orgány zvážili, akým spôsobom sa registrácia v EMAS môže zohľadniť pri stanovovaní kritérií pre ich politiky obstarávania. Podporné stimuly možno poskytovať v týchto hlavných oblastiach: - informačná pomoc - finančná pomoc - technická pomoc - verejné obstarávanie 2.2.1 Informačná pomoc K hlavným typom informačnej pomoci poskytovanej v členských štátoch patria: - informačné programy prispôsobené hospodárskym subjektom, malým odvetviam a cechom, odborom, verejným orgánom a širokej verejnosti - informačné kampane zamerané na konkrétne záujmové skupiny a širokú verejnosť podporované televíznymi kampaňami, článkami v špecializovaných publikáciách a miestnych novinách, podpornými kampaňami alebo inými prostriedkami na podporu všeobecnej informovanosti - konferencie a pracovné semináre na podporu aktívnej účasti a výmena skúseností a najlepších postupov Na analyzovanie využívania informačnej podpory ako stimulu sa vymedzili tieto ukazovatele: Ukazovateľ 1 : Počet jednotlivých dokumentov vypracovaných na účely zvyšovania povedomia a informovania o systéme EMAS (brožúry, informačné materiály, letáky a pod.). Ukazovateľ 2 : Počet jednotlivých publikácií (články, bulletiny, noviny, odborné časopisy, reklamné kampane, šírenie loga EMAS a pod.) poukazujúci na rôzne spôsoby šírenia informácií o systéme EMAS. Ukazovateľ 3 : Počet jednotlivých stretnutí organizovaných s cieľom poskytnúť informácie o systéme EMAS (konferencie, pracovné semináre, kampane, dobrovoľnícke aktivity, semináre, slávnostné odovzdávania cien, výstavy, fóra, veľtrhy a pod.). Ukazovateľ 4 : Počet webových stránok s informáciami o systéme EMAS (v prípade viac ako jedného príslušného orgánu). Ukazovateľ 5 : Počet nástrojov, ktoré majú členské štáty k dispozícii na kontrolu, monitorovanie a registráciu v systéme EMAS a pod. (v prípade viac ako jedného príslušného orgánu). Ukazovateľ 6 : Počet jednotlivých kontaktov s organizáciami, ktoré nie sú registrované v systéme EMAS, ktoré je potrebné informovať o EMAS (prostredníctvom listov, poštou a pod.) vyjadrujúci rôzne spôsoby kontaktu s organizáciami. Ukazovateľ 7 : Počet jednotlivých kontaktov s organizáciami, ktoré sú registrované v systéme EMAS, ktorým je potrebné posielať informácie o EMAS (prostredníctvom listov, poštou a pod.) vyjadrujúci rôzne spôsoby kontaktu s organizáciami. 2.2.2 Finančná pomoc K hlavným typom finančnej pomoci poskytovanej v členských štátoch patria: - dotácie na nové registrácie v EMAS formou paušálnych súm alebo percentuálneho podielu celkových vynaložených nákladov - oslobodenie od daní určené na zlepšenie environmentálneho správania, čím sa nepriamo poskytnú finančné prostriedky - osobitné fondy na technickú pomoc, odbornú prípravu zamestnancov a externé konzultácie - znížené registračné poplatky A napokon, výhodnejšie podmienky pre spoločnosti registrované v EMAS dohodnuté s bankami a poisťovňami. Na analyzovanie využívania finančnej pomoci ako stimulu sa vymedzili tieto ukazovatele: Ukazovateľ 1 vyjadruje počet legislatívnych textov, dohôd alebo iných dokumentov, ktoré sa v členskom štáte viažu s financovaním EMAS. Ukazovateľ 2 vyjadruje rozpočet vyčlenený na zavedenie systému EMAS (okrem miezd zamestnancov). Ukazovateľ 3 sa vzťahuje na finančnú pomoc pre nové registrácie v EMAS a vyjadruje percentuálny podiel finančnej pomoci vynaloženej v súvislosti s celkovým financovaním nových registrácií v EMAS. Ukazovateľ 4 sa vzťahuje na dotácie a finančnú pomoc pre organizácie registrované v EMAS a vyjadruje percentuálny podiel finančnej pomoci vynaloženej v súvislosti s celkovým financovaním organizácií registrovaných v EMAS. Ukazovateľ 5 sa vzťahuje na daňové úľavy na nákupy určené na zlepšenie environmentálneho správania a vyjadruje pomoc organizáciám pri nákupoch súvisiacich s environmentálnym správaním. Ukazovateľ 6 sa vzťahuje na osobitnú finančnú pomoc pre: pilotné projekty, podporné programy, environmentálne dohody a pod. a vyjadruje iné spôsoby finančnej pomoci pre organizácie. Ukazovateľ 7 vyjadruje zníženie registračných poplatkov pre organizácie. Ukazovateľ 8 sa vzťahuje na výhody dostupné organizáciám registrovaným v EMAS a vyjadruje počet bánk, ktoré ponúkajú výhody organizáciám registrovaným v EMAS (lacné pôžičky na zavedenie systému EMAS a pod.) Ukazovateľ 9 vyjadruje počet poisťovní, ktoré ponúkajú výhody organizáciám registrovaným v EMAS, čím sa ilustruje, ako môžu organizácie získať výhody na základe registrácie v EMAS. 2.2.3 Technická pomoc K hlavným typom technickej pomoci poskytovanej v členských štátoch patria: - vzdelávacie programy v spolupráci s príslušnými asociáciami, napr. obchodnými a priemyselnými komorami alebo pod dohľadom vnútroštátneho orgánu pre EMAS - postupné zavádzanie programov osobitne určených pre MSP. Tieto systémy sú určené na pomoc malým a stredným podnikom, aby mohli dosiahnuť environmentálnu excelentnosť na jednotlivých úrovniach v závislosti od svojich vlastných potrieb - vzájomná súčinnosť prostredníctvom zapájania všetkých aktérov do systémov environmentálneho manažérstva, napr. pracovné skupiny, partnerstvá, partnerské preskúmania a príprava prispôsobená potrebám - krátkodobé a dlhodobé investície orgánov na vzdelávanie a školenie odborníkov prostredníctvom špecializovaných programov - usmernenia a nástroje pre konkrétne sektory Na analyzovanie využívania technickej pomoci ako stimulu sa vymedzili tieto ukazovatele: Ukazovateľ 1 : Počet dokumentov vytvorených na poskytnutie pomoci a vysvetľujúcich postup, ktorým sa treba riadiť pri zavádzaní EMAS (manuály, pokyny, súbory nástrojov, usmernenia, príručky, interaktívne CD, štúdie a pod.). Ukazovateľ 2 : Počet programov pre postupné zavádzanie EMAS osobitne vytvorených na pomoc organizáciám na dosiahnutie lepšieho environmentálneho riadenia na všetkých úrovniach v závislosti od svojich vlastných potrieb. Ukazovateľ 3 : Počet vzdelávacích programov (školení, kurzov, aktivít a pod.) určených na poskytovanie technickej podpory organizáciám. Ukazovateľ 4 : Počet oblastí vzájomnej súčinnosti prostredníctvom zapájania všetkých aktérov do systémov environmentálneho manažérstva, napr. pracovné skupiny, partnerstvá, partnerské preskúmania a príprava prispôsobená potrebám, siete, informačné kluby. Tento ukazovateľ vyjadruje rôzne spôsoby, akými si organizácie môžu vymieňať informácie týkajúce sa systému EMAS. Ukazovateľ 5 : Počet projektov a iných (pilotných) programov vykonávaných na poskytnutie technickej podpory organizáciám pri zavádzaní systému EMAS. Ukazovateľ 6 : Počet iných špecifických predpisov (noriem), ktoré pomáhajú pri zavádzaní systému EMAS. 2.2.4 Verejné obstarávanie Verejní obstarávatelia a iné subjekty, na ktorých sa vzťahujú smernice pre verejné obstarávanie tvoria významnú skupinu spotrebiteľov. Na verejné obstarávanie sa vynakladá 1 000 mld. EUR alebo 16 % HDP Únie. Integrácia environmentálnych aspektov do verejného obstarávania by mohla prispieť k trvalo udržateľnému rozvoju. Ak by sa verejní obstarávatelia vždy, keď je to vhodné, odvolali na systém EMAS vo svojich výzvach na predloženie ponúk, pomohlo by to zvýšiť informovanosť o systéme a stimulovať dodávateľov, aby sa k nemu pripojili. V článku 11 ods. 2 nariadenia sa poskytuje právny základ pre širokú podporu EMAS prostredníctvom postupov verejného obstarávania. Požaduje sa v ňom, aby verejné orgány zvážili, akým spôsobom sa registrácia v EMAS môže zohľadniť pri stanovovaní kritérií pre ich politiky obstarávania. Smernice o verejnom obstarávaní[2] umožňujú použiť požiadavku, aby uchádzači uplatnili opatrenia environmentálneho manažérstva pri vykonávaní špecifických prác alebo zákazkách na poskytnutie služieb, ako napr. stavba mostu v prírodnej rezervácii, v prípade ktorej sa vyžaduje neustále environmentálne riadenie a počas prác je potrebné prijať osobitné ochranné opatrenia. V takýchto prípadoch by sa EMAS alebo akýkoľvek iný rovnocenný systém environmentálneho manažérstva mohol poskytnúť ako dôkaz súladu s požiadavkou prijať opatrenia environmentálneho manažérstva. Ukazovateľ 1 odráža použitie verejného obstarávania ako stimulu v jednotlivých členských štátoch a vyjadruje počet dokumentov, ktoré má členský štát zavedené v súvislosti s uplatňovaním verejného obstarávania. 3 ZHRNUTIE ZISTENÍ PRE KAžDÚ SKUPINU UKAZOVATEľOV 3.1 Regulačná flexibilita Bol zistený malý nárast regulačnej flexibility. Avšak len 4 členské štáty (Nemecko, Slovensko, Spojené kráľovstvo a Španielsko) uplatňujú stimuly vzťahujúce sa na všetky tri vymedzené ukazovatele a 12 členských štátov vôbec neposkytuje takéto stimuly. Nemecko vypracovalo v tejto oblasti najviac legislatívnych textov. Aj Belgicko, Dánsko, Holandsko, Portugalsko, Rakúsko, Slovensko, Slovinsko, Spojené kráľovstvo, Španielsko a Taliansko vypracovali rôzne dokumenty. Cyprus, Česká republika, Francúzsko a Litva začali pripravovať jednotlivé texty na poskytnutie regulačných výhod organizáciám registrovaným v EMAS. Pokiaľ ide o žiadosti o povolenia alebo zjednodušenie alebo konsolidáciu požiadaviek na predkladanie správ a monitorovanie, niektoré členské štáty predpokladajú špecifické a obmedzené situácie, keď organizácie registrované v EMAS budú zvýhodnené. Vo väčšine prípadov sú povinnosti predkladania správ obmedzené, alebo sú k dispozícii zjednodušené postupy pre žiadosti o povolenie v oblasti integrovanej prevencie a kontroly znečisťovania (IPKZ), odpadového hospodárstva, povolení na skládky, vody a emisií. Prevládajú stimuly týkajúce sa IPKZ (Cyprus, Litva, Slovensko, Spojené kráľovstvo a Španielsko). Aj keď je to stimul, ktorý podnikateľská komunita vysoko oceňuje, neuplatňuje sa na všetky sektory priemyslu a má preto obmedzený potenciál. Ďalšie členské štáty poskytujú organizáciám registrovaným v EMAS rozsiahlejšie výnimky z predkladania správ vždy, keď organizácie dodržiavajú svoje povinnosti rovnocenným spôsobom a bez špecifikovania situácií. Tento druh rozsiahleho zvýhodnenia má väčší potenciál, pretože môže viesť k výhodám prispôsobeným každej konkrétnej organizácii. V záujme právnej istoty a na uľahčenie praktického uplatňovania týchto stimulov by však mohol byť užitočný odkaz na konkrétne postupy pre žiadosti o povolenie alebo konkrétne povinnosti v oblasti monitorovania alebo predkladania správ. Pokiaľ ide o inšpekcie, výhodou môže byť buď zníženie počtu inšpekcií, alebo zníženie poplatku, ktorý je potrebné zaplatiť za inšpekcie. V niektorých prípadoch zníženie poplatku sa nespája priamo s registráciou v EMAS, ale vyplýva zo skutočnosti, že inšpekcie si spravidla budú vyžadovať menej času a úsilia zo strany orgánov. 3.2 Podporné stimuly 3.2.1 Informačná pomoc Informačná pomoc v období rokov 2004 – 2006 vzrástla. Táto pomoc sa poskytovala rôznou formou, počnúc uverejňovaním brožúr, letákov a článkov v novinách a časopisoch až po organizáciu podujatí, ako napr. konferencie alebo pracovné semináre. Všetky členské štáty majú minimálne jednu webovú stránku poskytujúcu informácie o systéme EMAS. Spravidla všetky informačné materiály boli navrhnuté konkrétne na informovanie o systéme EMAS a na jeho propagáciu. Väčšina organizovaných podujatí bola venovaná systému EMAS, ale v niektorých prípadoch sa uvádzal odkaz na systém EMAS v rámci rozsiahlejšej témy, ako napr. environmentálnej udržateľnosti alebo iných schém environmentálneho manažérstva (Česká republika, Estónsko a Holandsko). Vo väčšine organizovaných konferencií a poskytnutých informačných materiáloch boli uvedené všeobecné informácie o systéme a informácie o tom, aké kroky sú potrebné na registrovanie organizácie v EMAS. Konferencie alebo informačné materiály určené pre jedno konkrétne odvetvie aktivity sa poskytovali v Grécku, Taliansku, Lotyšsku, Portugalsku, Slovensku, Slovinsku a Španielsku. Aj keď všeobecné informácie sú vždy potrebné, podpora orientovaná na konkrétne sektory môže byť obzvlášť zaujímavá a výhodná pre organizácie a môže viesť k vyššej miere zavádzania systému. Na Cypre, vo Fínsku, Holandsku, Nemecku, Rakúsku, Rumunsku, Spojenom kráľovstve a Španielsku sa organizovali pravidelné stretnutia EMAS na rovnakú tému (zväčša jedenkrát do roka). Organizované aktivity bývali vo všeobecnosti pravidelné a jednorazové podujatia boli výnimočné. K menej obvyklým typom podpory patrilo organizovanie vnútroštátnych podujatí odovzdávania ocenení v rámci EMAS, krátke propagačné TV filmy (Poľsko a Portugalsko) a výroba „mechanizmov“ týkajúcich sa EMAS (Poľsko). Opatrenia informačnej podpory pre EMAS sa vo všeobecnosti zameriavajú na registrované organizácie v EMAS, ale sú zavedené aj opatrenia zamerané konkrétne na organizácie, ktoré nie sú registrované v EMAS (Cyprus, Estónsko, Fínsko, Francúzsko, Grécko, Holandsko, Maďarsko, Nemecko, Litva, Lotyšsko, Nórsko, Poľsko, Portugalsko, Rumunsko, Slovensko, Spojené kráľovstvo a Španielsko. Kontakty s registrovanými organizáciami boli tiež časté. Aj keď stimuly formou informačnej pomoci sú dostupné pre všetky organizácie vrátane MSP, niektoré členské štáty poskytujú stimuly určené konkrétne malým a stredným podnikom (Cyprus, Litva, Slovensko a Španielsko). Pokiaľ ide o rozpočet určený na poskytovanie informačnej pomoci pre EMAS, v mnohých členských štátoch (Estónsko, Francúzsko, Grécko, Lotyšsko, Nemecko, Poľsko, Španielsko a Rumunsko) je zjavný rastúci trend. 3 .2.2 Finančná pomoc Počet textov týkajúcich sa financovania EMAS sa mierne zvýšil. Niektoré texty boli vypracované v súvislosti s financovaním EMAS v Českej republike, Grécku, Litve, Nemecku, Poľsku, Portugalsku, na Slovensku, Spojenom kráľovstve, Španielsku a Taliansku. Rozpočet vyčlenený na EMAS sa výrazne zvýšil takmer o 400 %. Obzvlášť pozoruhodná je vysoká suma vyčlenená na EMAS v Španielsku. Rozpočet vyčlenený na EMAS bol použitý hlavne na konferencie a semináre a rôzne podujatia a na vypracovanie publikácií, ako napr. príručiek, brožúr a pod. V niektorých prípadoch rozpočet pokrýval aj náklady príslušného orgánu. Finančná pomoc pre nové registrácie EMAS nepredstavuje veľkú sumu. Poskytuje sa v Grécku, Nemecku, na Slovensku, v Portugalsku, Spojenom kráľovstve a Španielsku. Pokiaľ ide o finančnú pomoc registrovaným organizáciám v EMAS, situácia je podobná a podporu poskytuje: Francúzsko, Slovensko, Spojené kráľovstvo a Španielsko. Členské štáty neplánovali daňové úľavy na nákupy určené na zlepšenie environmentálneho správania. Osobitná finančná pomoc pre pilotné projekty, propagačné programy, environmentálne dohody a pod. sa zvýšila, ale počet členských štátov poskytujúcich takúto podporu je obmedzený (Česká republika, Fínsko, Írsko, Lotyšsko, Portugalsko, Rakúsko, a Španielsko). Financovanie týkajúce sa stimulov na registráciu v EMAS formou zníženia alebo neprítomnosti registračných poplatkov sa zvýšilo. Registračné poplatky nie je potrebné platiť v Belgicku, na Cypre, v Estónsku, Francúzsku, Grécku, Holandsku, Lotyšsku, Maďarsku, Španielsku (okrem autonómnej oblasti Murcia) a Taliansku (pre verejné orgány) a znížené registračné poplatky sa platia v Dánsku, Fínsku, Litve, Nemecku, Rumunsku, Spojenom kráľovstve a Taliansku. Okrem Talianska, kde niektoré banky a veľký počet poisťovní zvýhodňuje registrované organizácie v EMAS a Slovenska (jedna banka poskytuje takéto výhody), banky alebo poisťovne spravidla neposkytujú výhody registrovaným organizáciám v EMAS. Pokiaľ ide o pomoc poskytovanú MSP, neprítomnosť poplatkov je nepochybne dobrým stimulom zvýhodňujúcim MSP, ako aj iné organizácie. Fínsko, Rumunsko a Spojené kráľovstvo zohľadňujú veľkosť organizácie pri určovaní zníženia poplatkov alebo obmedzujú zníženie na MSP. Okrem poplatkov je finančná pomoc orientovaná konkrétne na MSP dostupná v Českej republike, Grécku, Portugalsku, na Slovensku, Spojenom kráľovstve, Španielsku a Taliansku. 3. 2.3 Technická pomoc Technická pomoc v období rokov 2004 – 2006 vzrástla. Vo väčšine členských štátov (Belgicko, Česká republika, Estónsko, Fínsko, Francúzsko, Grécko, Holandsko, Litva, Lotyšsko, Maďarsko, Nemecko, Nórsko, Poľsko, Portugalsko, Rakúsko, Rumunsko, Slovensko, Španielsko a Taliansko) boli vypracované dokumenty technickej pomoci, ako napr. manuály, usmernenia, príručky a pod., a vytvorila sa vzájomná súčinnosť prostredníctvom zapájania všetkých aktérov do systémov environmentálneho manažérstva. Aj keď väčšina týchto dokumentov a programov bola plánovaná pre všetky priemyselné sektory, niektoré členské štáty vypracovali manuály a usmernenia a pre konkrétne sektory, ako napr. sektor nemocníc, športových zariadení a športových podujatí (Grécko), verejných služieb (Belgicko), chémie, potravín, farmaceutík, elektrické/elektronické a iné sektory (Španielsko), sektor potravín a nápojov a nábytku (Spojené kráľovstvo). Konkrétne usmernenie pre miestne orgány bolo vypracované v Estónsku, Grécku, Lotyšsku, Maďarsku, Poľsku, na Slovensku, Spojenom kráľovstve a Španielsku. Takýto cielený prístup má dobrý potenciál na zvýšenie miery zavádzania systému. Počet dokumentov a programov vytvorených na uľahčenie zavádzania EMAS v MSP sa výrazne zvýšil a boli vypracované v Českej republike, Dánsku, Francúzsku, Nemecku, Írsku, Poľsku, Portugalsku, na Slovensku a v Spojenom kráľovstve. Vo väčšine členských štátov (Belgicko, Česká republika, Cyprus, Dánsko, Estónsko, Fínsko, Francúzsko, Grécko, Holandsko, Írsko, Litva, Lotyšsko, Nemecko, Nórsko, Poľsko, Portugalsko, Slovensko, Slovinsko, Španielsko, Taliansko a Spojené kráľovstvo) sa pripravili vzdelávacie programy a vytvorila sa vzájomná súčinnosť prostredníctvom zapájania všetkých aktérov do systémov environmentálneho manažérstva. K týmto programom a vzájomnej súčinnosti často patrí precvičovanie zavádzania EMAS prostredníctvom pracovných skupín a stretnutí jednotlivých zainteresovaných strán alebo organizácií registrovaných v EMAS alebo sietí miestnych orgánov. Odborná príprava environmentálnych overovateľov, audítorov a miestnych orgánov je často dôležitým prvkom týchto programov. 3. 2.4 Verejné obstarávanie Počet dokumentov vzťahujúcich sa na verejné obstarávanie sa výrazne zvýšil a dokumenty boli vypracované vo veľkej väčšine členských štátov. Legislatívne texty týkajúce sa verejného obstarávania boli vypracované na Cypre, v Českej republike, Grécku, Lotyšsku, Maďarsku, Portugalsku, Rakúsku, Rumunsku, Slovensku, Spojenom kráľovstve a Španielsku) a väčšie množstvo usmernení a dokumentov sa prijalo v Českej republike, Dánsku, Fínsku, Grécku, Holandsku, Litve, Lotyšsku, Nórsku, Poľsku a Taliansku. Dokumenty, ktoré členské štáty uviedli v správach, sa vo všeobecnosti týkajú „ozelenenia“ verejného obstarávania a napriek výraznému nárastu počtu dokumentov vo všetkých prípadoch nepredstavujú priamu alebo jasnú výhodu pre organizácie registrované v EMAS. Len Česká republika, Grécko, Holandsko, Litva, Rumunsko, Slovensko, Spojené kráľovstvo a Španielsko uvádzajú konkrétny odkaz na EMAS a ako sa môže využiť vo verejnom obstarávaní. 4. ZÁVERY Externé stimuly poskytované vnútroštátnymi orgánmi, najmä ak sa zakladajú na cielených politikách a programoch, môžu mať pozitívny vplyv na zavádzanie systému EMAS. Všetky členské štáty uplatňujú opatrenia, ktorými poskytujú externé stimuly organizáciám registrovaným v EMAS. Skutočnosť, že sa podnikateľská komunita ešte stále sťažuje na nedostatok zásadných opatrení, naznačuje, že je tu čo zlepšovať. Vo všeobecnosti sú stimuly určené na zvýhodnenie súkromných organizácií. EMAS je však dostupný aj verejným organizáciám, a to aj napriek tomu, že tieto organizácie nie sú zväčša vedené ekonomickými zreteľmi, dôležité je, aby členské štáty poskytovali stimuly aj v tomto sektore, najmä miestnym orgánom, ktoré môžu ostatným slúžiť ako príklad hodný nasledovania. Revízia druhého nariadenia o EMAS v rokoch 2007 – 2009 je prelomová pre tento systém. Jedným z cieľov revízie je posilniť nariadenie takým spôsobom, aby stimuly boli výraznejšie a aby členské štáty boli väčšmi naklonené k poskytovaniu stimulov. Na základe posilnenia systému predkladania správ o environmentálnom správaní a mechanizmu na zabezpečenie dodržiavania predpisov zo strany organizácií by regulačné orgány mohli byť fakticky naklonené k poskytovaniu väčšieho množstva stimulov, než je tomu teraz. Členské štáty musia na podporu najlepších postupov vypracovať stimulačné politiky spolu s dlhodobými stimulačnými programami. Komisia bude pokračovať v poskytovaní odbornej pomoci a informačnej podpory potrebných na zavádzanie EMAS v súkromných i verejných organizáciách. [1] Ú. v. ES L 114, 24.4.2001, s. 1 [2] Smernica 2004/17/ES a smernica 2004/18/ES z 31. marca 2004